Sigrid-forsvinningen: Politiet ber naboer sjekke kjellerboden
Det fremkommer i et stikkbrev politiet la igjen hos beboere etter en omfattende rundspørring på torsdag. Rundspørringen fant sted i området mellom hjemmet til venninnen, som Sigrid Giskegjerde Schjetne (16) forlot litt før midnatt 4. august, og barnehagen hvor hennes sko, iPhone og sokk ble funnet. I brevet står det at «politiet oppfordrer alle til å undersøke egne hager, boder osv. svært grundig (politiets utheving) med tanke på å finne aktuelle gjenstander m.m.». - Vi oppfordrer folk til å sjekke eiendommene sine, sier politiinspektør Hanne Kristin Rohde, leder for Seksjon for vold- og seksualforbrytelser ved Oslo politidistrikt.- Hvorfor kommer politiet med en så konkret oppfordring? - Nå er vi på det teoretiske, men det kan være gamle mennesker som ikke har vært i kjellerboden sin de siste fire ukene og der kan det ligge enten gjenstander, eller Sigrid, svarer Rohde. En av dem som fikk stikkbrevet i postkassen sin er Anne-Mette Jørgensen Sæthre (57). Hun og datteren Nina Sæthre (33) er blant av politiets sentrale vitner. Natt til tirsdag gjennomførte et team bestående av etterforskere, lyd- og billedmedarbeidere og kriminalteknikere en omfattende rekonstruksjon sammen med dem i Låveveien, svært nær den mye omtalte barnehagen. VG har tidligere omtalt hvordan de to så en vinrød, eldre stasjonsvogn kjøre oppover Låveveien litt over midnatt, at de litt etterpå hørte vonde skrik og at den samme bilen et sted mellom 10 og 25 minutter senere kommer kjørende ned forbi barnehagen, setter fart og forsvinner. - De var veldig opptatt av alle mulige detaljer. Alt vi hadde sett og gjort den natten. De hadde også med seg bil for å gjøre det så realistisk som mulig, forteller Jørgensen Sæthre. - De spurte hvordan bilen så ut og for eksempel hva slags form lysene hadde, sier datteren. Cirka klokken 04.15 natt til tirsdag forlot politiet Sæthre.- Vi har vært ute med vitner for å forsøke å få dem til å huske grundigst mulig hvor de sto, hva de hørte og hva de så, sier Rohde. Politiet etterlyste en vinrød eller burgunderrød bil tirsdag i forrige, og har tips på navngitte personer knyttet til observasjonene, men ingen fører har meldt seg for politiet. - Vi jobber med ulike observasjoner av røde biler, men som vi ikke er sikre om er samme bil, sier Rohde, som bekrefter at bilen mor og datter Sæthre observerte, er én av disse observasjonene. - Kan gjerningspersonen være fører av denne bilen? - Det blir å spekulere nå, svarer Rohde. Det er nå gått tre uker siden Sigrid forsvant. Siste mulige livstegn var en sms sendt kl. 00.15 5. august.
Politiet oppfordrer alle i Sigrid Giskegjerde Schjetnes nabolag til å sjekke egne eiendommer svært grundig.